ORDE do 2 de outubro de 2003 pola que se modifica a autorización do centro privado Tomás Barros da Coruña.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 10/10/2003

Examinado o expediente presentado polo centro privado Tomás Barros da Coruña, no que solicita autorización para imparti-lo ciclo formativo de grao medio de atención sociosanitaria en quenda de tar
de-noite en substitución de 1 ciclo formativo de grao superior de animación sociocultural (autorizado segundo a Orde do 30 de xullo de 2003, DOG do 7 de agosto).
Tendo en conta que o expediente foi tramitado pola Delegación Provincial da Consellería de Educación e Ordenación Universitaria da Coruña, que o remite cos informes correspondentes.
Vistos a Lei 1/1990, do 3 de outubro (BOE do 4 de outubro), de ordenación xeral do sistema educativo; a Lei orgánica 10/2002, do 23 de decembro, de calidade da educación BOE do 24 de decembro; o Real decreto 1004/1991, do 14 de xuño (BOE do 26 de xuño), polo que se establecen os requisitos mínimos dos centros que imparten ensinanzas de réxime xeral non universitarias; o Real decreto 777/1998 (BOE do 8 de maio) polo que se desenvolven determinados aspectos da ordenación da formación profesional no ámbito do sistema educativo; a Orde do 21 de decembro de 1999 (DOG do 31 de xaneiro de 2000) pola que se regulan determinados aspectos relativos á autorización de centros privados exclusivos de formación profesional específica na Comunidade Autónoma de Galicia; o Decreto 296/1999 (DOG do 18 de novembro) polo que se desenvolven determinados aspectos dos currículos dos ciclos formativos de formación profesional específica na Comunidade Autónoma de Galicia; o Decreto 133/1995, do 10 de maio
(DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que desenvolve o antedito decreto.
Considerando que concorren, no expediente os requisitos esixidos nas disposicións vixentes para poder acceder ó solicitado.
Esta consellería, por proposta da Dirección Xeral de Centros e Ordenación Educativa,
DISPÓN:
Primeiro.-Autoriza-lo centro privado Tomás Barros da Coruña para imparti-lo ciclo formativo de grao medio de atención sociosanitaria, en quenda de tarde-noite, en substitución de 1 ciclo formativo de grao superior de animación sociocultural, quedando a composición resultante segundo se especifica no anexo desta orde.
Segundo.-Para as ensinanzas que se autorizan, a delegación provincial da Consellería de Educación e Ordenación Universitaria, despois do informe da Inspección Educativa, aprobará expresamente a relación de persoal que impartirá docencia no devandito centro, así como o equipamento adecuado.
Terceiro.-Queda o centro obrigado ó cumprimento da lexislación vixente e a solicita-la oportuna revisión cando teña que modificarse calquera dos datos que sinala a presente orde.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a
partir do día seguinte ó da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, do réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 2 de outubro de 2003.
Celso Currás Fernández
Conselleiro de Educación e Ordenación Universitaria
ANEXO
Provincia: A Coruña.
Concello: A Coruña.
Localidade: A Coruña.
Enderezo: r/ Ramón Mª Aller, 12 entreplanta.
Código do centro: 15032169.
Denominación: centro privado Tomás Barros.
Titular: Araceli Barros Cao.
Ensinanzas que se autorizan:
Familia profesional: servicios socioculturais e á comunidade.
1 ciclo formativo de grao medio de atención sociosanitaria (2 unidades para 20 postos escolares/unidade) en quenda de tarde-noite.
Composición resultante:-Quenda de mañá:
1 ciclo formativo de grao superior de animación sociocultural (1 unidade para 20 postos escolares).
1 ciclo formativo de grao superior de educación infantil (2 unidades para 20 postos escolares/unidade).
1 ciclo formativo de grao superior de integración social (1 unidade para 20 postos escolares).-Quenda de tarde-noite:
1 ciclo formativo de grao medio de atención sociosanitaria (2 unidades para 20 postos escolares/unidade).
1 ciclo formativo de grao superior de interpretación da lingua de signos (2 unidades para 20 postos escolares/unidade).